SKRIFTLIG FORESPØRGSEL P-4068/00

af Karla Peijs (PPE-DE) til Rådet

(20. december 2000)

Om: Illegal udvandring fra Schengen til Det Forenede Kongerige

1. Har Rådet kendskab til, at der foregår en omfattende illegal udvandring fra Schengen-området til England?

2. Ved Rådet, at grænsekontrollen ved de ydre grænser, navnlig Calais, Zeebruegge og Hoek van Holland, lader meget tilbage at ønske, fordi der allerede ved enkelte stikprøver hos transportvirksomheder er blevet fundet hundreder af mennesker, der som blind passager forsøger at forlade Schengen-området, og at mange af disse personer har benyttet chancen til illegalt at indrejse i Schengen-området?

3. Ved Rådet, at grænsekontrollen ved Schengen-områdets ydre grænser i form af stikprøver og på det seneste- ved kontrol af al fragt faktisk udføres af privatforetagender og ikke af de dertil beføjede offentlige myndigheder?

4. Ved Rådet, at blinde passagerer, der af privatforetagender er blevet opsporet og overgivet til den ansvarlige myndighed, af samme ansvarlige myndighed igen løslades, således at de igen kan forsvinde i illegaliteten og på ny forsøge at komme til England?

5. Er Rådet lige som jeg af den opfattelse, at grænsekontrollen bør foretages af de hertil beføjede offentlige myndigheder og ikke af privatpersoner?

6. Hvilke foranstaltninger agter Rådet at træffe for at gøre en ende på denne situation?

7. Hvilke foranstaltninger agter Rådet at træffe for at holde transportvirksomheder, der uden skyld bliver offer for den meget unuancerede engelske lov om indvandring og asyl (af 3. april 2000) og den uvirksomme adfærdskodeks, der udgør del af denne lov, skadesløse?

Svar

(8. marts 2001)

1. Ulovlig indvandring til Den Europæiske Union er et af de vigtige spørgsmål, som Rådet beskæftiger sig med, sådan som det fremgår af konklusionerne fra Det Europæiske Råds møde i Tammerfors, Santa Maria da Feira og Nice. Som det ærede medlem ved, gav Det Europæiske Råd tilsagn om, at Den Europæiske Union vil intensivere samarbejdet om bekæmpelse af menneskehandel på baggrund af de tragiske begivenheder i Dover sidste år. Rådet er klar over, at ulovlig indvandring finder sted fra en medlemsstat til en anden. Rådet råder dog ikke over statistiske oplysninger om omfanget af den ulovlige indvandring, som finder sted fra Schengen-området til Det Forenede Kongerige.

2. Rådet har ingen oplysninger om kvaliteten eller effektiviteten af grænsekontrollen i Calais, Zeebrugge og Hoek van Holland. De standarder og procedurer, som medlemsstaterne skal følge, når de foretager grænsekontrol, er fastlagt i Schengen-reglerne, der siden Amsterdam-traktatens ikrafttræden er blevet integreret i EF-retten, nemlig i afsnit IV i TEC. Det er derfor Kommissionen, der som traktaternes vogter skal undersøge, om medlemsstaterne opfylder deres forpligtelser med hensyn til disse spørgsmål.

3. og 5. Grænsekontrollen foretages kun af de ansatte i grænsepolitiet eller medlemsstaternes kompetente tjenester i overensstemmelse med den nationale lovgivning om grænsepolitimæssige opgaver. Kontrol, som foretages af transportvirksomheder eller andre private firmaer ved Schengen-områdets ydre grænser, skal ikke betragtes som grænsekontrol. Denne kontrol foretages af transportvirksomheder for at opfylde kravene i artikel 26 i Schengen-gennemførelseskonventionen. Ifølge denne artikel er transportvirksomhederne forpligtet til at træffe alle nødvendige foranstaltninger til at sikre, at en udlænding, der befordres ad luft- eller søvejen, er i besiddelse af de rejsedokumenter, som kræves for indrejse på de kontraherende parters område. Transportvirksomheder, der befordrer udlændinge, som ikke er i besiddelse af de nødvendige rejsedokumenter, kan pålægges bøder.

4. Rådet har ingen oplysninger om denne praksis.

6. I overensstemmelse med konklusionerne fra Det Europæiske Råd i Tammerfors og Santa Maria da Feira, der understreger betydningen af, at migrationsstrømmene kontrolleres, har Rådet drøftet både operative og normative foranstaltninger med henblik på at bekæmpe menneskehandel. I den forbindelse vedtog Rådet den 30. november 2000 en række konklusioner, herunder nogle operative foranstaltninger til bekæmpelse af ulovlig indvandring, dvs. udveksling af oplysninger om observerede migrationsstrømme, optimering af systemet til hurtig varsling med henblik på videresendelse af oplysninger om ulovlig indvandring og organiseret menneskesmugling og samordning af nettet af medlemsstaternes forbindelsesofficerer i de lande, hvorfra de ulovlige indvandrere stammer.

Med hensyn til de normative foranstaltninger drøfter Rådets instanser for øjeblikket på grundlag af et fransk initiativ et udkast til Rådets direktiv om harmonisering af de økonomiske sanktioner, der pålægges transportvirksomheder, som befordrer tredjelandsstatsborgere uden de nødvendige papirer ind på medlemsstaternes område. Initiativet er offentliggjort i De Europæiske Fællesskabers Tidende(1). Rådet sendte den 6. september 2000 initiativet til Europa-Parlamentet til udtalelse.

Rådets instanser drøfter endvidere et udkast til direktiv om definition af hjælp til ulovlig indrejse og rejse samt ulovligt ophold samt et udkast til rammeafgørelse om styrkelse af de strafferetlige rammer med henblik på bekæmpelse af hjælp til ulovlig indrejse og ulovligt ophold(2). Rådet anmodede Europa-Parlamentet om at afgive udtalelse om de to initiativer inden den 17. november 2000.

For så vidt angår disse tekster anmodede Det Europæiske Råd i Nice om, at de sidste vanskeligheder i forbindelse med teksterne til bekæmpelse af menneskesmugling og ulovlig indvandring overvindes snarest i overensstemmelse med den udtrykkelige opfordring fra Feira.

7. Rådet kan ikke udtale sig om Det Forenede Kongeriges indvandrings- og asyllov.

(1) EFT C 269 af 20.9.2000, s. 8.

(2) EFT C 253 af 4.9.2000, s. 1 og 6.